I et åbent brev til borgmesteren i Frederikshavn Kommune, Birgit Hansen, forklarer Marie Jewkes fra syvende klasse, hvordan hendes og kammeraternes hverdag har ændret sig med skolereformen. Marie har 40 skemalagte timer om ugen i skolen. Dertil kommer lektier hjemme i op til en time om dagen. Hvilket gør, at flere af Marie Jewkes kammerater har droppet deres fritidsaktiviteter. Med brevet til borgmesteren er Maries håb klart. Færre ugentlige lektioner og bedre undervisning. På borgmesterkontoret gør brevet indtryk - Jeg bliver stolt, når en skoleelev i Frederikshavn kommune udnytter sin ret til at ytre sig og stille spørgsmål og henvende sig til det politiske system. Jeg synes, hun er sej, siger borgmester i Frederikshavns kommune Birgit S. Hansen. Skolereformen er vedtaget af et bredt flertal i Folketinget men der er forskel på hvordan kommunerne fører den ud i livet. - Der har jeg faktisk aftalt et møde med vores skolechef i morgen i forhold til, hvad har vi af indflydelse på de ting, som Maria rejser. Så skal jeg tale med de andre politikere om det, og så skal jeg give Maria et personligt svar, siger Birgit S. Hansen. Hjemme hos Marie Jewkes får beskeden fra borgmesteren smilet frem. - Det bliver jeg rigtig glad for, at hun godt kan lide. For jeg har faktisk brugt rigtig lang tid på det her brev. Jeg har længe skulle tage mig mod til at sende det, siger Marie Jewkes. Begge forældre til Maria Jewkes er lærere, men fortæller til TV2 Nord, at brevet til borgmesteren er Maria Jewkes eget projekt.

Referat:
Efter Maria Jewkes fra 7. klasse skrev sit åbne brev, vil Frederikshavns borgmester nu drøfte skolernes udfordringer med skolechefen i kommunen.